秖役江西路上以詩代書寄內
作者：權德輿
朝代：唐

paragraphs: 辛苦事行役，風波倦晨暮。
搖搖結遐心，靡靡即長路。
別來如昨日，每見缺蟾兔。
潮信催客帆，春光變江樹。
宦遊豈云愜，歸夢無復數。
愧非超曠姿，循此跼促步。
笑言思暇日，規勸多遠度。
鶉服我久安，荆釵君所慕。
伊予多昧理，初不涉世務。
適因擁腫材，成此懶慢趣。
一身常抱病，不復理章句。
胸中無町畦，與物且多忤。
既非大川檝，則守南山霧。
胡爲出處間，徒使名利污。
羈孤望予祿，孩穉待我餔。
未能即忘懷，恨恨以此故。
終當稅鞿鞅，豈待畢婚娶。
如何久人寰，俛仰學舉措。
衡茅去迢遰，水陸兩馳騖。
晰晰窺曉星，塗塗踐朝露。
靜聞田鶴起，遠見沙𩾨聚。
怪石不易躋，急湍那可泝。
漁商聞遠岸，煙火明古渡。
下碇夜已深，上碕波不駐。
畏途信非一，離念紛難具。
枕席有餘清，壺觴無與晤。
南方出蘭桂，歸日自分付。
北窗留琴書，無乃委童孺。
春江足魚鴈，彼此勤尺素。
早晚到中閨，怡然兩相顧。